**Dėmenų foto-, audio-, video- rašyba  ir vartojimas lietuvių kalboje (2022-07-25)**

    Šiame technologijų amžiuje gausu sudurtinių žodžių, kurių pirmasis dėmuo yra nelietuviškos kilmės. Tenka pastebėti, kad jie ne visada taisyklingai rašomi ir vartojami, ypač tie, kurių pradžia *foto-, audio-, video-.*   Nelietuviškos kilmės dėmenys lietuvių kalboje vieni nevartojami (žodžių *foto*, *audio*, *video* lietuvių kalboje nėra). Jie visuomet eina sudurtinių žodžių pirmuoju dėmeniu ir rašomi kartu su antruoju. Tad reikėtų rašyti *fotoaparatas, fotoblykstė, fotografija, fotonuotrauka* (**ne foto!**), *fotopopierius, fotomenininkas, fotodarbų paroda, fotogalerija* ir pan.  
     Taip pat rašytume ir kitus žodžius, prasidedančius dėmenimis *audio-, video-,* tačiau:  
                      1. Dėmuo *audio-* lietuvių kalboje nevartotinas, neteiktinas ir keičiamas žodžiu *garsas.* Tad neturėtume sakyti ir rašyti *audioaparatūra*  (= garso aparatūra), *audiokasetė* (= garso kasetė, garsajuostė) ir pan.  
                      2. Dėmenį *video-* geriau būtų keisti žodžiu *vaizdas.* Tada keistume ir sudurtinius žodžius *videoaparatūra* (= vaizdo aparatūra), *videokamera* (= vaizdo kamera, filmavimo kamera), *videokasetė*(= vaizdo kasetė, vaizdajuostė), *videomagnetofonas* (= vaizdo magnetofonas), *videoreklama* (= vaizdo reklama, televizijos reklama), *videotechnika* (= vaizdo technika) ir pan.